সোমবার সকালে কালকিনি উপজেলার সাহেবরামপুর এলাকার আন্ডার চর গ্রামে এ ঘটনা ঘটে এবং অসুস্থ্য ব্যক্তিকে চোর দাবীকরে পুলিশে সোপর্দ করা হয়েছে।    এলাকা ও পুলিশ সুত্রে জানা যায়, গত ২৬ জুন রাত ২টার সময় উপজেলার সাহেবরাম পুর ইউনিয়নের আন্ডারচর গ্রামের মোকলেছ কাজীর ছেলে এসকান্দার আলী কাজীর ঘরে সিঁদ কেটে কে বা কারা নগদ অর্থ ও  স্বর্ণালংকারসহ লক্ষাধিক টাকার মালামাল চুরিকরে। এঘটনায় চোর ধরতে এলাকাবাসীর সহায়তায় গত ৩০ জুন গোপালগঞ্জ জেলার মুকসুদপুর উপজেলার দিগনগর এলাকার আ: রাজ্জাক কবিরাজের কাছ থেকে গমের আটা ও ১টি ডিম পড়িয়ে আনে। পরে গতকাল সোমবার সকালে এলাকাবাসীর উপস্থিতিতে প্রায় তিন-চারশ লোককে ঐ গমের আটা ও ডিম দিয়ে বানানো রুটি খেতে দেওয়া হয়। এসময় রুটি খেয়ে একই এলাকার আবুল হাশেম কবিরাজের ছেলে হুমায়ুন কবিরাজ (৪৫) অসুস্থ্য হয়ে পড়ে। এলাকাবাসীর ধারণা হুমায়ুনই প্রকৃত চোর । তাই কালকিনি থানায় খবর দিলে পুলিশ ঘটনাস্থল থেকে তাকে জিজ্ঞাসাবাদের জন্য  নিয়ে যায়।    এব্যাপারে এলাকার শওকত মাল, জামাল কাজি ও আবুল হাশেম সরদারসহ কয়েকজন জানান, চোর ধরার জন্য আমরা সিদ্ধান্ত অনুযায়ি রুটি পড়া খাইয়েছি। রুটি খেয়ে হুমায়ুন অসুস্থ্য হয়ে পড়েছে। পুলিশ তাকে নিয়ে গেছে।    চোর ধরার আয়োজক এসকান্দার কাজী জানান, এলাকার লোকজন নিয়েই আমি চোর ধরার ব্যবস্থা করেছি। চোর ধরা পড়েছে।    এব্যাপারে কালকিনি থানার উপপরিদর্শক (এসআই) নাসির উদ্দিন জানান, হুমায়ুনকে কালকিনি থানায় আনা হয়েছে। সুস্থ্য হলে তাকে জিজ্ঞাসাবাদ করা হবে।